La primera gala de l'esport d'Algemesí premia els resultats de 40 esportistes locals en categories autonòmiques, nacionals i internacionals
22 de febrer de 2018

La primera edició de la gala de l'esport d'Algemesí ha reconegut el treball de 40 esportistes locals pels resultats aconseguits al llarg del passat any. L'acte s'ha celebrat en el Teatre Municipal i amb ell s’ha premiat el treball dut a terme pels algemesinencs en campionats autonòmics, nacionals i internacionals. L'alcaldessa Marta Trenzano; el regidor d'Esports, Pere Blanco; el regidor del PP, Marcos Giner, i el portaveu de Més Algemesí, Josep Bermúdez, van ser els encarregats de repartir els premis als esportistes algemesinencs més destacats de l'any passat.

En la seua intervenció, el regidor d’Esports, Pere Blanco, va fer un repàs a la realitat de l'esport en la ciutat, al temps que va destacar que amb aquest acte, “volem dir que estem orgullosos de vosaltres i que tingueu present que cada vegada que competiu teniu el suport de tota la ciutat”. Per la seua banda, Marta Trenzano, va felicitar al guardonats, així com als entrenadors, monitors i familiars perquè “són imprescindibles en la formació d'una completa i prometedora representació d'esportistes d'Algemesí”. En nom de tots els premiats va parlar Ester García de la Virgen, medalla de plata en 50 i 100 metres lliures en els campionats autonòmics.